RETTENS DOM (Anden Afdeling)

20. juni 2001

Sag T-243/99

Marie-Laurence Buisson

mod

Kommissionen for De Europæiske Fællesskaber

»Tjenestemænd — almindelig udvælgelsesprøve — adgang nægtet til de skriftlige prøver — formaliteten — akt, der indeholder et klagepunkt — frist — berettiget forventning — godtgørelse«

Fuldstændig gengivelse på engelsk II-601

Angående:

Påstand dels om annullation af Kommissionens afgørelse af 13. juli 1999, hvorved sagsøgerens anmodning om, at udvælgelseskomiteens beslutning om ikke at give sagsøgeren adgang til de skriftlige prøver på grundlag af stopprøverne i forbindelse med den almindelige udvælgelsesprøve KOM/A/10/98 blev taget op til fornyet vurdering, blev afvist, dels om godtgørelse for den ikke-økonomiske skade, sagsøgeren herved har lidt.

Udfald:

Påstandene om, at Kommissionen tilpligtes at træffe nærmere angivne foranstaltninger, samt påstandene om, at der træffes andre eller yderligere foranstaltninger, afvises. Kommissionen betaler sagsøgeren 1 EUR i godtgørelse for ikke-økonomisk skade. I øvrigt frifindes Kommissionen. Kommissionen bærer sine egne omkostninger og betaler halvdelen af sagsøgerens omkostninger.

Sammendrag

Tjenestemænd – søgsmål – akt, der indeholder et klagepunkt – beslutning truffet, efter at en tidligere beslutning er taget op til fornyet vurdering og under hensyntagen til nye faktiske omstændigheder – beslutning, der ikke er bekræftende

Tjenestemænd – søgsmål – akt, der indeholder et klagepunkt – beslutning truffet, efter at en tidligere, beslutning er taget op tilfornyet vurdering – beslutning truffet af en udvælgelseskomite på grundlag af en i meddelelsen om udvælgelsesprøve foreskreven fornyet vurdering

Da den anmodning om at tage en beslutning op til fornyet overvejelse, der er rettet til formanden for udvælgelseskomiteen, kan anses for en anmodning om fornyet vurdering i henhold til meddelelsen om udvælgelsesprøve, er den et led i en proceduremæssig ramme, som institutionen har forpligtet sig til at overholde, og som følgelig er bindende for den. Det er derfor ikke den oprindelige beslutning, men den beslutning, der er truffet efter den foreskrevne fornyede vurdering, som må betragtes som en akt, der indeholder et klagepunkt i forhold til sagsøgeren. (jf. præmis 29 og 30)

En skrivelse fra formanden for udvælgelseskomiteen, hvori han for første gang giver udtryk for sin holdning, efter at have taget hensyn til en ny faktisk omstændighed, den berørte har fremført, er en beslutning, der er truffet efter en egentlig fornyet vurdering og kan ikke kvalificeres som en rent bekræftende retsakt. (jf. præmis 31 og 32) Henvisning til: Retten, 7. februar 2001, sag T-186/98, Inpesca mod Kommissionen, Sml. II, s. 557.

Påstande, der fremsættes under en sag, der er anlagt i henhold til vedtægtens artikel 91, og hvorved en fællesskabsinstitution tilpligtes at træffe nærmere angivne foranstaltninger, afvises. Det tilkommer ikke Retten under udøvelsen af dens kompetence at meddele fællesskabsinstitutionerne påbud eller træffe afgørelser på deres vegne, idet Fællesskabets retsinstansers kompetence er begrænset til en prøvelse af den anfægtede retsakts lovlighed. (jf. præmis 37) Henvisning til: Retten, 24. februar 2000, sag T-145/98, ADT Projekt mod Kommissionen, Sml. II, s. 387, præmis 83 og 84.